ChASTOTA SPEKTRIDAN FOYDALANISh, TELERADIODASTURLARNI ShAKLLANTIRISh VA TARQATISh HAMDA MA’LUMOTLAR UZATISh SAMARADORLIGINI OShIRISh YuZASIDAN QO‘ShIMChA ChORA-TADBIRLAR TO‘G‘RISIDA

“Ommaviy axborot vositalari to‘g‘risida” va “Axborot olish kafolatlari va erkinligi to‘g‘risida”gi O‘zbekiston Respublikasi qonunlariga muvofiq, shuningdek, televideniye va radio dasturlarini shakllantirish va tarqatish sohasidagi faoliyatni samarali muvofiqlashtirishni ta’minlash, radiochastota spektri, ma’lumotlar uzatish tarmoqlari va tizimlaridan oqilona foydalanishni, axborot xizmatlari iste’molchilarining huquqlari himoya qilinishini ta’minlash maqsadida Vazirlar Mahkamasi qaror qiladi:
 1. Axborot faoliyati va ma’lumotlar uzatishni takomillashtirish va samaradorligini oshirish bo‘yicha idoralararo muvofiqlashtirish komissiyasi 1-ilovaga* muvofiq tarkibda tashkil etilsin.
 2. Quyidagilar Axborot faoliyati va ma’lumotlar uzatishni takomillashtirish va samaradorligini oshirish bo‘yicha idoralararo muvofiqlashtirish komissiyasining asosiy vazifalari va faoliyat yo‘nalishlari etib belgilansin:
 davlat boshqaruvi organlari hamda, mulkchilik shakllaridan qat’i nazar, xo‘jalik yurituvchi subyektlarning, shu jumladan, xorijiy xo‘jalik yurituvchi subyektlarning televideniye va radio dasturlarini shakllantirish va tarqatish, telekommunikatsiyalar tarmoqlaridan foydalangan holda ma’lumotlar uzatish va televideniye va radioeshittirish radiochastota spektridan oqilona foydalanish bo‘yicha faoliyatlarini muvofiqlashtirish;
 teleradioeshittirish va telekommunikatsiyalar xizmatlari iste’molchilarining huquq va manfaatlari himoya qilinishini ta’minlash;
 xo‘jalik yurituvchi subyektlarning, shu jumladan, xorijiy xo‘jalik yurituvchi subyektlarning ular tomonidan elektr aloqasining, axborotlarga ishlov berish va ma’lumotlarni uzatish tarmoqlariga oid qismini, shu jumladan, “Internet” tarmoqlarini, loyihalash, qurish va ulardan foydalanish, shuningdek, televideniye va radioeshittirishlarni tarqatish faoliyati bilan shug‘ullanish huquqini litsenziyalash;
 teleradioeshittirish va telekommunikatsiyalar tarmoqlaridan foydalangan holda ma’lumotlar uzatishga maxsus ruxsatnomalar (litsenziyalar)ni rasmiylashtirish ishlarini tashkil etish;
 radiochastota spektri hamda televideniye va radioeshittirish efir vaqtidan bexatar va oqilona foydalanish, ma’lumotlar uzatish tarmoqlari va tizimlarini rivojlantirish chora-tadbirlarini belgilash;
 O‘zbekiston Respublikasi hududida xorijiy televideniye va radioeshittirishlarni tarqatish shartlarini, mamlakatimiz teleradioeshittirishlarini boshqa davlat hududida tarqatish, O‘zbekiston axborot tarmog‘ining jahon tarmoqlariga integratsiyalashuvi tartibi va shartlarini belgilash;
 idoralararo normativ hujjatlar ishlab chiqilishini, kelishib olinishini va tasdiqlanishini, shuningdek, qonun hujjatlari loyihalari tayyorlanishini va O‘zbekiston Respublikasi Vazirlar Mahkamasiga kiritilishini tashkil etish;
 radiochastotalardan to‘g‘ri va oqilona foydalanilishi ustidan nazoratni tashkil etish, teleradioeshittirish va axborotlar uzatish texnika vositalaridan foydalanishda qonunchilik bilan taqiqlangan axborotlarni tarqatish uchun suiiste’molliklar qilinishini bartaraf etish sharoitlarini yaratish.
 radiochastotalarni taqsimlash va teleradioeshittirishlar sohasida faoliyatni amalga oshirish huquqiga yakka tartibdagi litsenziyalar berishni tashkil etish hamda tanlovlar o‘tkazish.
 3. Idoralararo muvofiqlashtirish komissiyasiga:
 xo‘jalik yurituvchi subyektlarning, shu jumladan, xorijiy xo‘jalik yurituvchi subyektlarning ular tomonidan elektr aloqasining, axborotlarga ishlov berish va ma’lumotlarni uzatish tarmoqlariga oid qismini, shu jumladan, “Internet” tarmoqlarini, loyihalash, qurish va ulardan foydalanish, shuningdek, televideniye va radioeshittirishlarni tarqatish faoliyati bilan shug‘ullanish huquqini beruvchi maxsus ruxsatnoma (litsenziya)lar berish va ularning amal qilishini to‘xtatish to‘g‘risida qarorlar qabul qilish;
 O‘zbekiston Respublikasi hududida xorijiy ommaviy axborot vositalarining teleradiomahsulotlarini tarqatish huquqini berish yoxud rad etish (bekor qilish) to‘g‘risida qarorlar qabul qilish;
 davlat boshqaruvi organlaridan, tashkilotlar va korxonalardan Komissiya vakolatlariga kiruvchi masalalar bo‘yicha axborotlar olish;
 qonunchilikka muvofiq televideniye va radioeshittirishlarini tarqatish bo‘yicha cheklashlar belgilash huquqi berilsin;
 Idoralararo muvofiqlashtirish komissiyasining o‘z vakolatlari doirasida qabul qilgan qarorlari davlat boshqaruvi organlari va, mulkchilik shakllaridan qat’i nazar, xo‘jalik yurituvchi subyektlar, shu jumladan, xorijiy xo‘jalik yurituvchi subyektlar tomonidan bajarilishi majburiy hisoblanadi.
 4. Idoralararo muvofiqlashtirish komissiyasi to‘g‘risidagi nizom 2-ilovaga muvofiq tasdiqlansin.
 5. Idoralararo muvofiqlashtirish komissiyasining joriy ishlarini ta’minlash uchun uning huzurida O‘zbekiston Respublikasi Vazirlar Mahkamasi, Axborot va ommaviy kommunikatsiyalar agentligi, O‘zbekiston Respublikasi Axborot texnologiyalari va kommunikatsiyalarini rivojlantirish vazirligi, O‘zbekiston MTRK mutaxassislaridan iborat 5 kishilik doimiy ishlovchi ishchi guruh tashkil etilsin. 
 Ishchi guruhning shtatlar jadvali 3-ilovaga muvofiq tasdiqlansin. 
 O‘zbekiston Respublikasi Vazirlar Mahkamasining Ijtimoiy kompleksi, Kommunikatsiyalar kompleksi, Davlat matbuot qo‘mitasi, O‘zbekiston pochta va telekommunikatsiyalar agentligi, “O‘zteleradio” kompaniyasi” bir hafta muddatda, tasdiqlangan shtatlar jadvali doirasida, guruh faoliyat ko‘rsatayotgan davrda uning xarajatlarini ta’minlagan holda, ishchi guruhni yuqori malakali mutaxassislar bilan butlasinlar. 
 O‘zbekiston Respublikasi Prezidenti Apparati Ishlar Boshqarmasi ishchi guruhni Vazirlar Mahkamasi binosiga joylashtirsin, zarur aloqa vositalari bilan ta’minlasin.
 6. Belgilansinki, Idoralararo muvofiqlashtirish komissiyasi qarori asosida:
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi belgilangan tartibda xo‘jalik yurituvchi subyektlarning, shu jumladan, xorijiy xo‘jalik yurituvchi subyektlarning ular tomonidan elektr aloqasining, axborotlarga ishlov berish va ma’lumotlarni uzatish tarmoqlariga oid qismini, shu jumladan, “Internet” tarmoqlarini, loyihalash, qurish va ulardan foydalanish, shuningdek, televideniye va radioeshittirish faoliyati bilan shug‘ullanish huquqini beruvchi litsenziyadan beradi va ularning amal qilishini to‘xtatadi;
 Axborot va ommaviy kommunikatsiyalar agentligi — qonunchilikda belgilangan tartibda teleradiodasturlarni ommaviy axborot vositalari sifatida davlat ro‘yxatidan o‘tkazadi va ularni Yagona davlat reyestriga kiritadi;
 O‘zbekiston matbuot va axborot agentligi va O‘zbekiston MTRK teleradiodasturlarni tayyorlashda va shakllantirishda O‘zbekiston Respublikasining amaldagi qonunchiligiga rioya qilinishi ustidan nazoratni amalga oshiradilar;
 Davlat aloqa inspeksiyasi, O‘zbekiston Respublikasi Davlat bojxona qo‘mitasi, Davlat soliq qo‘mitasi O‘zbekiston Respublikasi hududida radioelektron vositalarni va yuqori chastotali qurilmalarni sotib olish (berish), loyihalashtirish, qurish (o‘rnatish), foydalanish, sotish va ularni chet ellardan olib kelish tartibiga rioya qilinishi ustidan nazoratni amalga oshiradilar.
 7. Belgilansinki, O‘zbekiston Respublikasi hududida mulkchilik shakllaridan qat’i nazar, barcha xo‘jalik yurituvchi subyektlar, shu jumladan, xorijiy xo‘jalik yurituvchi subyektlar elektr aloqasini, shu jumladan, axborotlarga ishlov berish va ma’lumotlarni uzatish tarmoqlarini loyihalashtirish, qurish va ulardan foydalanish, shuningdek, televideniye va radioeshittirishlarni tarqatish faoliyatini faqat Idoralararo muvofiqlashtirish komissiyasi qarori asosida beriladigan maxsus ruxsatnomalar (litsenziyalar) asosida amalga oshiradilar.
 Idoralararo muvofiqlashtirish komissiyasi televideniye va radio dasturlarini yaratish, shakllantirish va tarqatish (translatsiya, retranslatsiya qilish), telekommunikatsiyalar tarmoqlaridan foydalangan holda ma’lumotlar uzatish bilan shug‘ullanuvchi barcha xo‘jalik yurituvchi subyektlarni, shu jumladan, xorijiy xo‘jalik yurituvchi subyektlarni joriy yilning 1-oktabrigacha qayta ro‘yxatdan o‘tkazsin. Belgilangan muddatda qayta ro‘yxatdan o‘tmagan xo‘jalik yurituvchi subyektlar amaldagi qonun hujjatlariga muvofiq televideniye va radioeshittirish faoliyati bilan shug‘ullanish huquqidan mahrum bo‘ladilar va tugatiladilar.
 2001-yil 1-yanvardan boshlab teleradiodasturlarni tarqatish (translatsiya, retranslatsiya qilish) va ma’lumotlarni uzatish uchun litsenziyalar besh yil muddatga beriladi.
 8. Belgilansinki, yuridik va jismoniy shaxslar foydalanishida bo‘lgan radioelektron vositalar va yuqori chastotali qurilmalar 1999-yil 1-yanvargacha O‘zbekiston pochta va telekommunikatsiyalar agentligida ro‘yxatdan (qayta ro‘yxatdan) o‘tkazilishi kerak.
 Ko‘rsatib o‘tilgan muddatda ro‘yxatdan (qayta ro‘yxatdan) o‘tkazilmagan taqdirda radioelektron vositalar va yuqori chastotali qurilmalardan foydalanish noqonuniy hisoblanadi hamda ushbu vositalar va qurilmalar egalariga nisbatan amaldagi qonun hujjatlariga muvofiq ma’muriy ta’sir choralari ko‘riladi.
 9. Quyidagilar:
 Davlat ro‘yxatidan o‘tkazish (qayta ro‘yxatdan o‘tkazish), teleradiodasturlarni shakllantirish va tarqatish hamda ma’lumotlar uzatish bilan shug‘ullanish faoliyatiga litsenziyalar berish uchun hujjatlarni qabul qilish va rasmiylashtirish tartibi 4-ilovaga muvofiq;
 10. Idoralararo muvofiqlashtirish komissiyasi raisi (L. Axmetov) bir oy muddatda Komissiyaning ish rejasi, doimiy ishlovchi ishchi guruh to‘g‘risida nizom ishlab chiqilishini tashkil etsin va tasdiqlasin, Vazirlar Mahkamasiga amaldagi qonun hujjatlariga o‘zgartirish va qo‘shimchalar kiritish, shu jumladan aloqa sohasidagi normativ hujjatlar, davlat, tarmoq standartlari va ko‘rsatilayotgan xizmatlar sifati talablarini buzganlik uchun jazo choralari qo‘llash yuzasidan takliflar kiritsin.
 11. Kommunikatsiyalar kompleksi (L. Axmetov) ikki oy muddatda Oliy Majlisga kiritish uchun “Radiochastota spektri to‘g‘risida” O‘zbekiston Respublikasi Qonuni loyihasini tayyorlasin.
 12. O‘zbekiston Respublikasi Hukumatining 9-ilovaga muvofiq ayrim qarorlari o‘z kuchini yo‘qotgan deb hisoblansin va ayrimlariga o‘zgartirish hamda qo‘shimchalar kiritilsin.
 13. O‘zbekiston Respublikasi Adliya vazirligi amaldagi qonun hujjatlariga Vazirlar Mahkamasining mazkur qarorlaridan kelib chiqadigan o‘zgartirish va qo‘shimchalar kiritish to‘g‘risida bir oy muddatda takliflar kiritsin.
 14. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari L. A. Axmetov va A. A. Azizxo‘jayev zimmasiga yuklansin.
 1. Axborot faoliyati va ma’lumotlar uzatishni takomillashtirish va samaradorligini oshirish bo‘yicha idoralararo muvofiqlashtirish komissiyasi (keyingi o‘rinlarda Idoralararo muvofiqlashtirish komissiyasi deyiladi) davlat boshqaruv organlarining, mulkchilik shakllardan qat’i nazar, xo‘jalik yurituvchi subyektlarning, shu jumladan, xorijiy xo‘jalik yurituvchi subyektlarning axborotlarni shakllantirish va tarqatish hamda telekommunikatsiyalar vositalaridan foydalangan holda ma’lumotlarni uzatish, radiochastota spektridan bexatar va oqilona foydalanish, teleradioeshittirish va telekommunikatsiyalar xizmatlaridan foydalanuvchilar huquqlari himoya qilinishini ta’minlash faoliyatini muvofiqlashtiruvchi organ hisoblanadi.
 2. Idoralararo muvofiqlashtirish komissiyasi o‘z faoliyatida O‘zbekiston Respublikasi qonunlariga, O‘zbekiston Respublikasi Oliy Majlisi qarorlariga va boshqa hujjatlariga, O‘zbekiston Respublikasi Prezidentining farmonlari va farmoyishlariga, Vazirlar Mahkamasining qarorlari va farmoyishlariga, xalqaro bitimlar va shartnomalarga hamda ushbu Nizomga amal qiladi. Komissiya o‘z faoliyati to‘g‘risida O‘zbekiston Respublikasi Vazirlar Mahkamasiga hisobot beradi.
 3. Idoralararo muvofiqlashtirish komissiyasi o‘z faoliyatini jamoatchilik asosida amalga oshiradi.
 4. Idoralararo muvofiqlashtirish komissiyasining shaxsiy tarkibi Vazirlar Mahkamasi tomonidan tasdiqlanadi.
 O‘zbekiston Respublikasi Bosh vazirining o‘rinbosari komissiya raisi hisoblanadi.
 5. Idoralararo muvofiqlashtirish komissiyasining joriy faoliyatini amalga oshirish uchun uning huzurida 5 kishidan iborat doimiy ishlaydigan ishchi guruh tashkil etiladi.
 Ishchi guruh rahbari Vazirlar Mahkamasi tomonidan tayinlanadi va komissiyaning mas’ul kotibi hisoblanadi.
 Ishchi guruh xarajatlari O‘zbekiston Respublikasi Vazirlar Mahkamasi, Axborot va ommaviy kommunikatsiyalar agentligi, O‘zbekiston Respublikasi Axborot texnologiyalari va kommunikatsiyalarini rivojlantirish vazirligi hamda O‘zbekiston MTRK mablag‘lari hisobiga shtatlar jadvali va joriy xarajatlar bo‘yicha teng ulushlar doirasida amalga oshiriladi.
 6. Quyidagilar Idoralararo muvofiqlashtirish komissiyasining asosiy vazifalari va faoliyati yo‘nalishlari hisoblanadi:
 davlat boshqaruvi organlarining va, mulkchilik shakllaridan qat’i nazar, xo‘jalik yurituvchi subyektlarning, shu jumladan xorijiy xo‘jalik yurituvchi subyektlarning televideniye va radio dasturlarini shakllantirish hamda tarqatish va telekommunikatsiyalar vositalaridan foydalangan holda ma’lumotlarni uzatish, televideniye va radioeshittirish radiochastota spektridan bexatar va oqilona foydalanish bo‘yicha faoliyatini muvofiqlashtirish;
 teleradioeshittirish va telekommunikatsiyalar xizmatlari iste’molchilari huquq, va manfaatlarining himoya qilinishini ta’minlash;
 xo‘jalik yurituvchi subyektlarning, shu jumladan, xorijiy xo‘jalik yurituvchi subyektlarning ular tomonidan elektr aloqasining, axborotlarga ishlov berish va ma’lumotlarni uzatish tarmoqlariga oid qismini, shu jumladan, “Internet” tarmoqlarini, loyihalash, qurish va ulardan foydalanish, shuningdek, televideniye va radioeshittirishlarni tarqatish faoliyati bilan shug‘ullanish huquqini litsenziyalash;
 teleradioeshittirish va telekommunikatsiyalar tarmoqlaridan foydalangan holda ma’lumotlar uzatishga maxsus ruxsatnomalar (litsenziyalar)ni rasmiylashtirish ishlarini tashkil etish;
 radiochastota spektri hamda televideniye va radioeshittirish efir vaqtidan bexatar va oqilona foydalanish, ma’lumotlar uzatish tarmoqlari va tizimlarini rivojlantirish chora-tadbirlarini belgilash;
 O‘zbekiston Respublikasi hududida xorijiy televideniye va radioeshittirishlarni tarqatish shartlarini, mamlakatimiz teleradioeshittirishlarini boshqa davlat hududida tarqatish, O‘zbekiston axborot tarmog‘ining jahon tarmoqlariga integratsiyalashuvi tartibi va shartlarini belgilash;
 idoralararo normativ hujjatlar ishlab chiqilishi, kelishib olinishi va tasdiqlanishini, shuningdek, qonun hujjatlari loyihalari tayyorlanishini va O‘zbekiston Respublikasi Vazirlar Mahkamasiga kiritilishini tashkil etish;
 radiochastotalardan to‘g‘ri va oqilona foydalanilishi ustidan nazoratni tashkil etish, teleradioeshittirish, axborotlar uzatish texnika vositalaridan foydalanishda qonunchilik bilan taqiqlangan axborotlarni tarqatish uchun suiiste’mollar qilinishini bartaraf etish sharoitlarini yaratish.
 radiochastotalarni taqsimlash va teleradioeshittirish sohasida faoliyatni amalga oshirish huquqiga yakka tartibdagi litsenziyalar berishni tashkil etish hamda tanlovlar o‘tkazish.
 7. Idoralararo muvofiqlashtirish komissiyasi o‘z zimmasiga yuklangan vazifalarga muvofiq:
 xo‘jalik yurituvchi subyektlarning, shu jumladan, xorijiy xo‘jalik yurituvchi subyektlarning ularning televideniye va radioeshittirish dasturlarini shakllantirish va tarqatish, telekommunikatsiyalar vositalaridan foydalangan holda ma’lumotlarni uzatish sohasidagi faoliyatini tashkil qilish masalalari bo‘yicha, televideniye va radioeshittirish radiochastota spektridan bexatar va oqilona foydalanilishini ta’minlash bo‘yicha tegishli davlat boshqaruv organlari bilan o‘zaro hamkorligini muvofiqlashtiradi.
 teleradioeshittirish va ma’lumotlarni uzatish sohasidagi faoliyatni litsenziyalash bo‘yicha asosiy talablar va normativ hujjatlarni ishlab chiqishni va tasdiqlashni tashkil qiladi.
 tegishli davlat organlari xulosalari asosida, elektr aloqasining, axborotlarga ishlov berish va ma’lumotlarni uzatish tarmoqlariga oid qismini, shu jumladan, “Internet” tarmoqlarini loyihalash, qurish va ulardan foydalanish, shuningdek, televideniye va radioeshittirishlarni tarqatishga litsenziyalar berish, ularni bekor qilish, va ularning amal qilishini to‘xtatish to‘g‘risida qarorlar chiqaradi.
 teleradiodasturlarni tarqatishni, ma’lumotlarni uzatish tarmoqlari va tizimlarini takomillashtirish va rivojlantirish, shu jumladan, ularni jahon axborot tizimlariga integratsiyalash davlat dasturlarini ekspertizadan o‘tkazish va kelishib olishni tashkil qiladi.
 litsenziya bitimlari shartlariga va elektron ommaviy axborot vositalarini davlat ro‘yxatidan o‘tkazish tartibiga rioya qilinishi ustidan nazoratni tashkil etadi;
 elektr aloqasi tarmoqlari va vositalari, radioeshittirish va televideniye faoliyat ko‘rsatishining axborot bexatarligini ta’minlash talablarini belgilaydi.
 O‘zbekiston Respublikasi hududida radiochastotalarni tartibga solish va boshqarishning asosiy tamoyillarini belgilaydi.
 radioelektron vositalar va yuqori chastotali qurilmalardan foydalanishni nazorat qilish ishlarini tashkil etadi.
 Axborot-kommunikatsiya texnologiyalarini rivojlantirish jamg‘armasi hamda Ommaviy axborot vositalarini rivojlantirish va qo‘llab-quvvatlash ijtimoiy-siyosiy jamg‘armasining teleradiodasturlarni shakllantirish va tarqatish hamda ma’lumotlarni uzatish masalalari bo‘yicha faoliyatini muvofiqlashtiradi.
 xorijiy davlatlar va kompaniyalarning teleko‘rsatuvlari va radioeshittirishlarini O‘zbekiston Respublikasi hududida tarqatish imkoniyatini va maqsadga muvofiqligini aniqlaydi, hukumatlararo bitimlar va xalqaro shartnomalar tuzish bo‘yicha takliflar kiritadi.
 O‘zbekiston televideniye va radioeshittirishlarini tarqatish hamda axborot tizimlarini jahon axborot tarmoqlariga integratsiyalash masalalari bo‘yicha xorijiy davlatlarning vakolatli organlari bilan muzokaralarda qatnashadi.
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligining elektr aloqasini loyihalashtirish, qurish va undan foydalanishni litsenziyalash masalalari bo‘yicha, shuningdek, radiochastotalar bo‘yicha Davlat komissiyasining teleradioeshittirishlar radiochastotalari spektridan bexatar va oqilona foydalanish masalalari bo‘yicha hisobotlarini muntazam ravishda eshitib boradi.
 respublikada teleradioeshittirishlarni, ma’lumotlarni uzatish tarmoqlari va tizimlarini takomillashtirish va rivojlantirish bo‘yicha tashkiliy-texnikaviy tadbirlarni ishlab chiqadi;
 Komissiyaning ish tartibi va rejasini, Komissiya huzuridagi doimiy ishlaydigan ishchi guruh to‘g‘risidagi nizomni tasdiqlaydi.
 radiochastotalarni taqsimlash va teleradioeshittirish sohasida faoliyatni amalga oshirish huquqiga yakka tartibdagi litsenziyalar berishni tashkil etadi hamda tanlovlar o‘tkazadi.
 Tegishli davlat organlarining xulosalariga asosan O‘zbekiston Respublikasi hududida xorijiy ommaviy axborot vositalarining teleradiomahsulotlarini tarqatish huquqini berish masalalari bo‘yicha qarorlar qabul qiladi.
 8. Idoralararo muvofiqlashtirish komissiyasi quyidagi huquqlarga egadir:
 xo‘jalik yurituvchi subyektlarga, shu jumladan, xorijiy xo‘jalik yurituvchi subyektlarga ular tomonidan elektr aloqasining, axborotlarga ishlov berish va ma’lumotlarni uzatish tarmoqlariga oid qismini, shu jumladan, “Internet” tarmoqlarini loyihalash, qurish, va ulardan foydalanish, shuningdek televideniye va radioeshittirishlarni tarqatish faoliyati bilan shug‘ullanish huquqini beruvchi maxsus ruxsatnoma (litsenziya)lar berish va ularning amal qilishini to‘xtatish to‘g‘risida qarorlar qabul qilish;
 O‘zbekiston Respublikasi hududida xorijiy ommaviy axborot vositalarining teleradiomahsulotlarini tarqatish huquqini berish yoxud rad etish (bekor qilish) to‘g‘risida qarorlar qabul qilish;
 davlat boshqaruvi organlaridan, tashkilotlar va korxonalardan Komissiya vakolatiga kiruvchi masalalar bo‘yicha axborotlar olish;
 o‘z majlislarida komissiya a’zolarining hamda vazirliklar va idoralar mas’ul vakillarining axborotlarini eshitish, tegishli qarorlar qabul qilish;
 qonunchilikka muvofiq televideniye va radioeshittirishlarni tarqatish bo‘yicha cheklashlarni belgilash;
 O‘zbekiston Respublikasi Vazirlar Mahkamasiga axborot bexatarligi darajasini ta’minlash va oshirish bo‘yicha takliflar kiritish.
 Idoralararo muvofiqlashtirish komissiyasining o‘z vakolati doirasida qabul qilgan qarorlarining davlat boshqaruvi organlari va, mulkchilik shakllaridan qat’i nazar, xo‘jalik yurituvchi subyektlar, shu jumladan, xorijiy xo‘jalik yurituvchi subyektlar tomonidan bajarilishi majburiydir.
 9. Idoralararo muvofiqlashtirish komissiyasining qarori asosida:
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi belgilangan tartibda xo‘jalik yurituvchi subyektlarning, shu jumladan xorijiy xo‘jalik yurituvchi subyektlarning ular tomonidan elektr aloqasining, axborotlarga ishlov berish va ma’lumotlarni uzatish tarmoqlariga oid qismini, shu jumladan “Internet” tarmoqlarini loyihalash, qurish va ulardan foydalanish, shuningdek, televideniye va radioeshittirishlarni tarqatish faoliyati bilan shug‘ullanish huquqini beruvchi litsenziyalar beradi;
 Axborot va ommaviy kommunikatsiyalar agentligi, Qoraqalpog‘iston Respublikasi, viloyatlar va Toshkent shahar axborot va ommaviy kommunikatsiyalar boshqarmalari — qonunchilikda belgilangan tartibda teleradiodasturlarni ommaviy axborot vositalari sifatida davlat ro‘yxatidan o‘tkazadi va ularni Yagona davlat reyestriga kiritadi;
 10. Idoralararo muvofiqlashtirish komissiyasi:
 O‘zbekiston matbuot va axborot agentligi va O‘zbekiston MTRK orqali teleradiodasturlarni tayyorlash va shakllantirishda O‘zbekiston Respublikasi qonunchiligiga rioya qilinishini; 
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligi orqali teleradiodasturlarni tarqatish bo‘yicha faoliyatning hamda ma’lumotlarni uzatishning litsenziya bitimlariga, texnikaviy normativlar va standartlarga muvofiq amalga oshirilishini, radioelektron vositalar va yuqori chastotali qurilmalardan foydalanilishini; 
 O‘zbekiston Respublikasi Davlat xavfsizlik xizmatining Maxsus aloqa xizmati orqali axborot bexatarligi ta’minlanishini;
 O‘zbekiston Respublikasi Aloqa, axborotlashtirish va telekommunikatsiya texnologiyalari sohasida nazorat bo‘yicha davlat inspeksiyasi, Davlat bojxona qo‘mitasi, Davlat soliq qo‘mitasi orqali radioelektron vositalar va yuqori chastotali qurilmalarni O‘zbekiston Respublikasi hududida sotib olish (berish), loyihalashtirish, qurish (o‘rnatish), foydalanish, sotish hamda ularni chet ellardan olib kelish tartibini;
 teleradiomahsulotlarga mualliflik huquqi va turdosh huquqlarni himoya qilish bo‘yicha O‘zbekiston Respublikasi Adliya vazirligi, “O‘zbekkino” milliy agentligi;
 O‘zbekiston Respublikasi Investitsiyalar va tashqi savdo vazirligi, Tashqi ishlar vazirligi orqali teleradioeshittirishlarni tarqatish, O‘zbekiston axborot tizimlarini jahon axborot tarmoqlariga integratsiyalash masalalari bo‘yicha hukumatlararo bitimlar va xalqaro shartnomalarning bajarilishini nazorat qiladi.
 1. Mazkur Tartib hujjatlarni qabul qilish, ularni ekspertizadan hamda teleradiodasturlarni shakllantirish va tarqatish (translatsiya, retranslatsiya qilish) va ma’lumotlarni uzatish bilan shug‘ullanish faoliyatiga maxsus ruxsatnomalar (litsenziyalar) berish, shuningdek, ularni bekor qilish va amal qilishini to‘xtatish tartibini belgilaydi.
 2. Teleradiodasturlarni shakllantirish va tarqatish (translatsiya, retranslatsiya qilish) va ma’lumotlar uzatish bilan shug‘ullanish faoliyatiga maxsus ruxsatnomalar (litsenziyalar) berish, shuningdek, ularni bekor qilish va amal qilishini to‘xtatish to‘g‘risidagi qarorni Axborot faoliyati va ma’lumotlar uzatishni takomillashtirish va samaradorligini oshirish bo‘yicha idoralararo muvofiqlashtirish komissiyasi ekspert xulosalar yoki davlat boshqaruvi tegishli vakolatli organlari taqdimnomalari asosida qabul qiladi.
 3. Mulkchilik shakllaridan qat’i nazar, xo‘jalik yurituvchi subyektlardan, shu jumladan, xorijiy xo‘jalik yurituvchi subyektlardan litsenziyalar olish uchun hujjatlarni qabul qilish, ularni ekspertizadan o‘tkazishni tashkil etish, Axborot faoliyati va ma’lumotlar uzatishni takomillashtirish va samaradorligini oshirish bo‘yicha idoralararo muvofiqlashtirish komissiyasi qarorlari loyihalarini tayyorlashni Komissiya huzuridagi doimiy ishlovchi ishchi guruh amalga oshiradi.
 4. Faoliyat turiga litsenziya olish uchun xo‘jalik yurituvchi subyekt Axborot faoliyati va ma’lumotlar uzatishni takomillashtirish va samaradorligini oshirish bo‘yicha idoralararo muvofiqlashtiruvchi komissiya huzuridagi ishchi guruhga litsenziya olish uchun qonunchilikda belgilangan ro‘yxat bo‘yicha hujjatlarni topshiradi.
 5. Axborot faoliyati va ma’lumotlar uzatishni takomillashtirish va samaradorligini oshirish bo‘yicha idoralararo muvofiqlashtirish komissiyasi huzuridagi doimiy ishlovchi ishchi guruh hujjatlarning to‘liq paketi mavjud bo‘lganda uch kun muddatda uni ekspert xulosa berish uchun O‘zbekiston Respublikasi Axborot texnologiyalari va kommunikatsiyalarini rivojlantirish vazirligiga va O‘zbekiston milliy teleradiokompaniyasiga yuboradi.
 6. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi va O‘zbekiston milliy teleradiokompaniyasi ikki hafta muddatda Komissiya huzuridagi ishchi guruhga hujjatlar paketi bo‘yicha ekspert xulosa taqdim etadi.
 7. Ishchi guruh Axborot faoliyati va ma’lumotlar uzatishni takomillashtirish va samaradorligini oshirish bo‘yicha idoralararo muvofiqlashtirish komissiyasining navbatdagi yig‘ilishiga umumlashtirilgan ekspert xulosa va qaror loyihasini kiritadi.
 8. Axborot faoliyati va ma’lumotlar uzatishni takomillashtirish va samaradorligini oshirish bo‘yicha idoralararo muvofiqlashtirish komissiyasining qarori ijobiy bo‘lganda O‘zbekiston Respublikasi Axborot texnologiyalari va kommunikatsiyalarini rivojlantirish vazirligi ikki hafta muddatda litsenziya bitimini rasmiylashtiradi va faoliyat turiga litsenziya beradi, Axborot va ommaviy kommunikatsiyalar agentligi, Qoraqalpog‘iston Respublikasi, viloyatlar va Toshkent shahar axborot va ommaviy kommunikatsiyalar boshqarmalari qonunchilikda belgilangan tartibda ommaviy axborot vositasini davlat ro‘yxatidan o‘tkazadi va uni davlat reyestriga kiritadi.
 Guvohnoma va litsenziya yig‘im va davlat boji to‘langanda beriladi.
 2. Vazirlar Mahkamasining “O‘zbekiston pochta va telekommunikatsiyalar agentligi faoliyatini tashkil etish to‘g‘risida” 1997-yil 31-iyuldagi 380-son qaroriga 1a, 4 va 4a-ilovalardan Elektrmagnit mosligi markazi” so‘zlari chiqarib tashlansin. 
 3. Vazirlar Mahkamasining 1997-yil 28-avgustdagi 420-son qarori (O‘zbekiston Respublikasi QT, 1997 i., 8-son, 30-modda) bilan tasdiqlangan Pochta va telekommunikatsiyalarni rivojlantirishni davlat tomonidan qo‘llab-quvvatlash jamg‘armasi to‘g‘risida nizomdagi:
 II bo‘limning 4-bandi quyidagi mazmundagi xatboshi bilan to‘ldirilsin:
 “Mulkchilik shakllari va qaysi idoraga qarashliliklaridan qat’i nazar, pochta va telekommunikatsiyalar sohasidagi faoliyatni amalga oshiruvchi yuridik shaxslardan normativ hujjatlar, davlat tarmoqlar standartlari talablarini, pochta va telekommunikatsiyalar sohasida ko‘rsatilayotgan xizmatlar sifatini buzganlik uchun sanksiyalar shaklida, monopoliyaga qarshi qonunchilikni buzganlik uchun solinadigan iqtisodiy sanksiyalar va jarimalardan boshqa, undiriladigan mablag‘lar”;
 III bo‘lim 5-bandining uchinchi xatboshi quyidagi mazmundagi xatboshi bilan to‘ldirilsin;
 “O‘zbekiston Respublikasi qishloqlari va uzoq aholi yashash joylari telekommunikatsiya infratuzilmasini qayta jihozlash va uni yanada rivojlantirishni maqsadli mablag‘ bilan ta’minlash”. 
 Vazirlar Mahkamasining 1991-yil 16-yanvardagi 13-son qarori (O‘zSSR QT, 1991-y., 1-son, 3-modda)ga ilova; 
 Vazirlar Mahkamasining 1992-yil 13-avgustdagi 379-son qarori (O‘zbekiston Respublikasi QT, 1992-y., 8-son, 25-modda);
 Vazirlar Mahkamasining 1992-yil 3-sentabrdagi 406-son qarori (O‘zbekiston Respublikasi QT, 1992-y., 9-son 27-modda)ga ilova; 
 Vazirlar Mahkamasining 1997-yil 19-fevraldagi 89-son qarori (O‘zbekiston Respublikasi QT, 1997-y., 2-son, 6-modda)ga ilovaning 5-bandi 6, 7-xatboshilari.